Új tanösvény egy újdonsült budapesti védett területen

Hét állomásból álló természetismereti tanösvény készült el az Óbudai-szigeten, amelynek ártéri erdeje 2022. január 1-én került védelem alá Budapest Főváros Közgyűlésének döntése értelmében. Ettől az időszaktól kezdve az értékes Duna menti élőhely helyi jelentőségű természetvédelmi területként biztosítja az itteni gazdag növény- és állatvilág hosszú távú megőrzését.

Budapest Főváros Önkormányzata Környezetvédelmi Alapjának finanszírozásában a Magyar Madártani és Természetvédelmi Egyesület által megvalósított fejlesztés méltó új tagja az elmúlt 12 évben kihelyezett tanösvényhálózatnak. A szigeten is úgynevezett táblablokkos kialakítás valósult meg, amelynek segítségével minden korosztály számára biztosított az ismeretszerzés élménye. A legkisebbek festményeken ismerhetik meg a sziget leglátványosabb természeti értékeit, az olvasni tudó korosztály kérdezz-felek stílusban olvashat egy-egy fontos természetvédelmi definícióról, vagy egyéb – szigettel összefüggő – kérdésről. A felnőttek szöveges-fotós nagytáblákon olvashatják az ismeretanyagot, amelyen egyúttal egy térképvázlat is elhelyezésre került a teljes útvonalról, valamint az állomáshelyek elhelyezkedéséről. Az útvonalat végig járó kiránduló megismerheti a sziget legfontosabb jellemzőit, a növénytani és állattani értékeket, a látogatással összefüggő íratlan szabályokat, az élőhelyre ható veszélyeztető tényezőket, valamint az ártéri erdők jelentőségét és a fővárosi ártéri élőhelyfragmentumok elhelyezkedését is.

Sajtókapcsolat:

* Orbán Zoltán, a Madártávlat magazin főszerkesztője
* orban.zoltan@mme.hu

|  |  |
| --- | --- |
|  | © Magyar Madártani és Természetvédelmi EgyesületA táblablokkos elrendezés. |
|  | © Magyar Madártani és Természetvédelmi Egyesület |
|  | © Magyar Madártani és Természetvédelmi EgyesületGyerekeknek szóló rajzos kis tábla. |
|  | © Magyar Madártani és Természetvédelmi EgyesületA tanösvénytáblák egyike. |

Eredeti tartalom: Magyar Madártani és Természetvédelmi Egyesület

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/6268/uj-tanosveny-egy-ujdonsult-budapesti-vedett-teruleten/